Εκτεταμένη φοροδιαφυγή σε ξενοδοχεία και ενοικιαζόμενα δωμάτια όλων των κατηγοριών σε όλη την Ελλάδα εντόπισε μέσα από ειδικούς ελέγχους η Γενική Γραμματεία Δημοσίων Εσόδων.

Η ΓΓΔΕ έλαβε από το υπουργείο Τουρισμού τα αρχεία όλων των καταλυμάτων στην Ελλάδα. Στη συνέχεια, το αρχείο αυτό διασταυρώθηκε με τα στοιχεία που είχε στη διάθεσή της ήδη η ΓΓΔΕ και προέκυψε ένα δείγμα 2.123 καταλυμάτων εκ των οποίων 1.545 ξενοδοχεία και 578 ενοικιαζόμενα δωμάτια. Από αυτά τα 2.123 καταλύματα , τα 901 τηρούν διπλογραφικό σύστημα και 1.180 τηρούν απλογραφικά στοιχεία.

Μετά από ελέγχους διαπιστώθηκε επί των δηλώσεων των 901 επιχειρήσεων με διπλογραφικό σύστημα που υπέβαλαν δηλώσεις ΦΠΑ τον Ιούλιο και επιμέρους σε ένα δείγμα 525 για τις οποίες υπήρχαν πλήρη στοιχεία ότι 53 δεν υπέβαλαν καθόλου δήλωση ΦΠΑ ή υπέβαλαν μηδενικές δηλώσεις, πως 64 εμφανίζουν αποκλίσεις πάνω από 100.000 ευρώ και πως 384 επιχειρήσεις εμφανίζουν χαμηλότερες αποκλίσεις από τα 100.000 ευρώ, αλλά εμφανίζονται να έχουν πολύ χαμηλά έσοδα.

Σε κάποιες περπτώσεις ο διαχωρισμός πραγματοποιήθηκε βάσει της ποσοστιαίας απόκλισης μεταξύ εκτιμώμενου και δηλωθέντος τζίρου και της έρευνας που πραγματοποιήθηκε στα πληροφοριακά στοιχεία της ΓΓΔΕ. Σε κάποιες άλλες η επιλογή έγινε βάσει κατάταξης από τη μεγαλύτερη θετική ποσοστιαία απόκλιση εκτιμώμενου και δηλωθέντος τζίρου σε συνδυασμό με τα ποσά των κωδικών 301 και 304 περιοδικής δήλωσης ΦΠΑ και του πλήθους των δωματίων.

Συγκεκριμένα βρέθηκαν 46 υποθέσεις πολύ υψηλού και υψηλού ενδιαφέροντος, εκ των οποίων 10 υποθέσεις οδηγήθηκαν για άμεσο έλεγχο και 7 υποθέσεις που προτείνονται για περαιτέρω συλλογή και επεξεργασία στοιχείων

Σύμφωνα με τον επικεφαλής της ΓΓΔΕ Γιώργο Πιτσιλή στόχος της ενέργειας αυτής είναι να καταδειχθεί στους υπόχρεους ότι η φορολογική διοίκηση τους παρακολουθεί

Όπως τονίστηκε σε ενημέρωση Τύπου οι έλεγχοι θα επεκταθούν και στις ενοικιάσεις καταλυμάτων μέσω Airbnb ενώ δρομολογείται η λήψη καταλόγων από ξένους tour operators και από τον ΣΕΤΕ ώστε να υπάρχει μια πληρέστερη εικόνα για τον κλάδο του τουρισμού.